 Kubhekeke iMaritzburg United ivuke ngeCeltic News24Kubhekeke iMaritzburg United ivuke ngeCelticAMAQEMBU aKwaZulu-Natal akhankasa kwiPSL abhekeke ukuthi athwale kanzima ngale mpelasonto yakusasa. Phela izingwazi zaseKZN iMaritzburg United neLamontville Golden Arrows zizobe zibhekene nezigagayi ezivela ezifundazweni ezahlukene nezaziwa ngokulandelwa noma ngabe zidlalaphi. Izithandwa zaseMgungundlovu ezingaconsi phansi iMaritzburg United, iTeam of Choice yaseCity of Choice izobe isekhaya lapho izobe ivakashelwe khona yiBloemfontein Celtic eHarry Gwala Stadium ngoMgqibelo ngo-8:15 kusihlwa. Kungenzeka ukuthi abalandeli baseMphithi Pmburg basazibuza ukuthi kanti iwini iyofika nini kubona njengoba iqembu labo lisabonakala lizabalazela amaphuzu agcwele. Okumnandi nokuletha amathemba kwiTeam of Choice ukuthi ibhola abalidlalayo alilibi neze futhi ukuhlangana kwabo nokuzuza amaphuzu agcwele akukude futhi kungenzeka kuqale ngeCeltic. Okwamanje iTeam of Choice ilele isibili uma uqala emsileni kanti inepoyinti elilodwa vo. Umkhulumeli we-United uBrian Zuma uthi kuhle nje ukuthi ezakhe zizobe zibhekene neSiwelele ekhaya lapho abangeke bavumele izivakashi zizenzele. UMsholozi uyavuma nokho ukuthi iCeltic ayiwona amaDanoni ezingane futhi iyiqembu elinzima ngasosonke isikhathi noma ngabe idlalaphi. Abalona iqembu elilula futhi balandelwa noma ngabe badlalaphi. Kodwa-ke akukho inkunzi eyake yavuma ukukhishwa esibayeni sayo. Sizobe sisekhaya sidlala phambi kwabalandeli bethu futhi-ke sizodlalela ukufa nokuphila ngoba sifuna ukuqoqa amaphuzu aphelele, kusho uZuma. Kanti ngaphandle kwalo mdlalo i-United izobuye ibhekane neFree State Stars eHarry Gwala Stadium ngoSeptember 22 ngo-7:30 kusihlwa. Kanti Abafana Besthende bona bazobe beqhuthana amakhizane neMamelodi Sundowns eChatsworth Stadium ngoMgqibelo ngo-3 ntambama. Abafana baseLaxie, i-Arrows phela, yona ilele kuphozishini 10, kanti isidlale imidlalo emithathu, yawina owodwa, idilo eyodwa, yahlulwa kanye vo, kanti amaphuzu mane isikwazile ukuwaqoqa. Umdlalo wabo neSundowns ungabukeka ulukhuni kanti makungakhohlakali ukuthi i-Arrows ingaphendula amatafula nalapho kungabhekiwe khona njengakuyo nje iMamelodi Sundowns. Kanti imidlalo yePSL isiyonke imi kanje:12 SeptemberGolden Arrows ne Mamelodi Sundowns eChatsworth Stadium ngo-3 ntambama, Free State Stars ne Chippa United eGoble Park ngo-3 ntambama, SuperSport United ne Kaizer Chiefs ePeter Mokaba Stadium ngo-6 ntambama, Ajax Cape Town ne Polokwane City eCape Town Stadium ngo-8:15 ebusuku. IMaritzburg United ne Bloemfontein Celtic eHarry Gwala Stadium ngo-8:15 ebusuku13 SeptemberJomo Cosmos ne Platinum Stars e-Olen Park ngo-3 ntambama, University of Pretoria ne Wits eTuks Stadium ng-3 pm.18 September Orlando Pirates ne Black Aces e-Orlando Stadium ngo-7:30 kusihlwa.22 September ngo-7:30 Maritzburg United ne Free State Stars eHarry Gwala Stadium, Platinum Stars ne Chippa United eMoruleng Stadium, Polokwane City ne Orlando Pirates ePeter Mokaba Stadium23 September ngo-7:30Wits ne SuperSport United eBidvest Stadium, Golden Arrows v Black Aces eChatsworth Stadium, Kaizer Chiefs ne University of Pretoria eFNB Stadium, Mamelodi Sundowns ne Ajax Cape Town eLucas Moripe Stadium 